Broj: 711-I-1235-P-214-17/18-06-16

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Fernanda Kirigina, zamjenika gradonačelnika Grada Opatije do 12. lipnja 2017. g., pokrenutom Odlukom Povjerenstva broj:** **711-I-1831-P-214/17-02-17 od 24. listopada 2017. g.,** na 22. sjednici održanoj 13. rujna 2018. g. donosi sljedeću

**ODLUKU**

1. **Istovremenim primanjem plaće za obnašanje dužnosti zamjenika gradonačelnika Grada Opatije u mandatima 2009. g. – 2013. g. te 2013. g. – 2017. g. i primanjem prigodnih nagrada do propisanog iznosa, i to u 2013. g. – božićnice u iznosu od 1.100,00 kuna, regresa za godišnji odmor u iznosu od 1.000,00 kuna, dara za djecu u iznosu od 600,00 kuna; u 2014. g. – božićnice u iznosu od 1.000,00 kuna, regresa za godišnji odmor u iznosu od 1.500,00 kuna, dara za djecu u iznosu od 600,00 kuna, te u 2015. g. – regresa za godišnji odmor u iznosu od 1.500,00 kuna, kao dodatnih naknada za poslove obnašanja javne dužnosti, dužnosnik Fernando Kirigin počinio je povredu članka 7. točke d) ZSSI-a.**
2. **Primitkom naknade plaće nakon prestanka obnašanja dužnosti zamjenika gradonačelnika Grada Opatije i to: 4. srpnja 2017. g. u iznosu od 500,00 kuna, 27. srpnja 2017. g. u iznosu od 330,00 kuna, 0. kolovoza 2017. g. u iznosu od 500,00 kuna, 11. rujna 2017. g. u iznosu od 165,00 kuna, te 28. rujna 2017. g. u iznosu od 500,00 kuna, što predstavlja primanje dodatnih naknada za poslove obnašanja javnih dužnosti, dužnosnik Fernando Kirigin počinio je povredu članka 7. točke d) ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Fernandu Kiriginu neće se izreći sankcija s obzirom da je od prestanaka obnašanja dužnosti zamjenika gradonačelnika Grada Opatije proteklo više od 12 mjeseci.**

Obrazloženje

Povjerenstvo je na 198. sjednici održanoj 24. listopada 2017. g. pokrenulo postupak za odlučivanje o sukobu interesa protiv dužnosnika Fernanda Kirigina, zamjenika gradonačelnika Grada Opatije umandatima 2009. g. – 2013. g. i 2013. g. – 2017. g., zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primanja prigodnih nagrada do propisanog iznosa, i to u 2013. g. – božićnice u iznosu od 1.100,00 kuna, regresa za godišnji odmor u iznosu od 1.000,00 kuna, dara za djecu u iznosu od 600,00 kuna; u 2014. g. božićnice u iznosu od 1.000,00 kuna, regresa za godišnji odmor u iznosu od 1.500,00 kuna, dara za djecu u iznosu od 600,00 kuna, te u 2015. g. regresa za godišnji odmor u iznosu od 1.500,00 kuna, kao i primanja naknade plaće nakon prestanka obnašanja dužnosti zamjenika gradonačelnika Grada Opatije i primanja naknade 04. srpnja 2017. g. u iznosu od 500,00 kuna, 27. srpnja 2017. g. u iznosu od 330,00 kuna, 02. kolovoza 2017. g. u iznosu od 500,00 kuna, 11. rujna 2017. g. u iznosu od 165,00 kuna i 28. rujna 2017. g. u iznosu od 500,00 kuna, a što predstavlja primanje dodatnih naknade za poslove obnašanja javnih dužnosti.

Na odluku o pokretanju postupka dužnosnik Fernando Kirigin podnio je očitovanje, u kojem u bitnom navodi kako se obratio pročelniku Upravnog odjela za financije i društvene djelatnosti Grada Opatije Danijelu Jermanu zahtjevom za mišljenjem smatra li se situacija koja se navodi u Odluci o pokretanju postupka sukobom interesa, te je od imenovanog pročelnika dobio odgovor kako se radi o tipičnom primjenu nedorečenosti i neusklađenosti propisa koje je rezultiralo različitim tumačenjima zakonskih odredbi. Dužnosnik napominje kako nakon prestanka obnašanja dužnosti zamjenika gradonačelnika Grada Opatije nije obavljao funkciju člana niti jednog upravnog tijela Grada Opatije, nadzornog odbora trgovačkog društva u vlasništvu Grada Opatije, upravnog vijeća ustanove Grada Opatije, nadzornog odbora izvanproračunskog fonda Grada Opatije niti je obavljao poslove upravljanja u poslovnim subjektima u vlasništvu Grada Opatije. Nadalje, dužnosnik ističe kako su Marina Gašparić i Ernie Gigante Dešković za vrijeme obnašanja javne dužnosti zamjenika gradonačelnika Grada Opatije također primili dodatne naknade uz primanje plaće za obnašanje javne dužnosti.

Uz očitovanje, priložena je preslika članka od 26. kolovoza 2017. g. objavljena na internetskom portalu www.novilist.hr i preslika mišljenja pročelnika Upravnog odjela za financije i društvene djelatnosti Grada Opatije Danijela Jermana od 01. rujna 2017. g.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu odredbi ZSSI-a, stoga je dužnosnik Fernando Kirigin povodom obnašanja dužnosti zamjenika gradonačelnika Grada Opatije obvezan postupati sukladno odredbama ZSSI-a.

Uvidom u Konačne rezultate izbora za gradonačelnika Grada Opatije u mandatu 2017. g. – 2021. g. utvrđeno je kako dužnosnik Fernando Kirigin nije izabran na dužnost zamjenika gradonačelnika Grada Opatije za navedeno mandatno razdoblje, stoga je imenovani prestao obnašati navedenu dužnost 12. lipnja 2017. g. Međutim, dužnosnik Fernando Kirigin izabran je za člana Gradskog vijeća Grada Opatije, te je na konstituirajućoj sjednici Gradskog vijeća Grada Opatije održanoj 26. lipnja 2017. g. izabiran za predsjednika Komisije za izbor i imenovanja Gradskog vijeća Grada Opatije.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnik Fernando Kirigin obnašao dužnost zamjenika gradonačelnika Grada Opatije u mandatu od 23. svibnja 2013. g. do 12. lipnja 2017. g.

Uvidom u izvješće o imovinskom stanju dužnosnika Fernanda Kirigina, kojeg je dužnosnik podnio Povjerenstvu povodom prestanka obnašanja dužnosti zamjenika gradonačelnika Grada Opatije u mandatu 2013. g. – 2017. g., dužnosnik je naveo kako je javnu dužnost obnašao profesionalno, zasnivanjem radnog odnosa, uz primanje plaće.

Člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d.) ZSSI-a, kao jedno od zabranjenih djelovanja dužnosnika, propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u dopis Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od **10. lipnja 2015. g.** proizlazi kako je navedeno Ministarstvo putem nadležnih ureda državne uprave u županijama dostavilo uputu za postupanje, kojim se ukazuje na obvezu **usklađivanja općih akata** jedinica lokalne i područne (regionalne) samouprave sa predmetnom uputom **najkasnije do 30. rujna 2015. g.** U uputi se tumači kako dužnosnici općina, gradova i županija ostvaruju pravo na plaću i druga prava iz rada sukladno Zakonu o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17.).

Međutim, obnašanje dužnosti općinskih načelnika, gradonačelnika, župana i njihovih zamjenika nije isto što i rad u službeničkom odnosu niti se s istim može po bilo kojem osnovu izjednačiti te se stoga ističe kako se prava iz kolektivnih ugovora za službenike i namještenike kao i prava i obveze propisana Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18). u odnosu na pravo na primitak naknade za neiskorišteni godišnji odmor, neplaćeni dopust, regres, jubilarnu nagradu, otpremninu i druga prava, ne odnose na lokalne dužnosnike.

Na zahtjev Povjerenstva, u predmetu broj: P-260/16. koje je Povjerenstvo vodilo protiv dužnosnika Ive Dujmića, gradonačelnika Grada Opatije, Grad Opatija dostavio je očitovanje, klasa: 711-01/17-01/2, ur. broj: 2156/01-04/01-17-3 od 21. ožujka 2017. g., u kojem se u odnosu na dužnosnika Fernanda Kirigina navodi da je uz plaću za obnašanje dužnosti zamjenika gradonačelnika primio u 2013. g. božićnicu u iznosu od 1.100,00 kuna, regres za godišnji odmor u iznosu od 1.000,00 kuna, dar za djecu od 600,00 kuna, a u 2014. g., božićnicu u iznosu od 1.000,00 kuna, regres za godišnji odmor u iznosu od 1.500,00 kuna, dar za djecu u iznosu od 600,00 kuna, te u 2015. g. regres za godišnji odmor u iznosu od 1.500,00 kuna.

Opisane primitke dužnosnik Fernando Kirigin ostvario je na temelju Odluke o plaći i drugim pravima gradonačelnika i zamjenika gradonačelnika iz radnog odnosa (Službene novine Primorsko-goranske županije, broj 22/10.), koja je izmijenjena 14. srpnja 2015. g. na temelju Upute za postupanje Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od 10. lipnja 2015. g., u kojoj je dan rok do 30. rujna 2017. g. za usklađivanje općeg akta prema dostavljenoj Uputi.

Nadalje, neposrednim uvidom u Informatički sustav Porezne uprave, koji je izvršen na temelju dodijeljenog ovlaštenja, Povjerenstvo je utvrdilo kako je dužnosnik Fernando Kirigin tijekom obnašanja javne dužnosti u navedenim razdobljima ostvarivao plaću i pored plaće primao je i dodatne naknade koje proizlaze iz obnašanja javne dužnosti, a nakon prestanka profesionalnog obnašanja javne dužnosti primio je naknadu plaće za vrijeme od 6 mjeseci od prestanka obnašanja dužnosti.

Uvidom u Evidenciju o dohocima i primicima Informatičkog sustava Porezne uprave utvrđeno je kako je dužnosniku Fernandu Kiriginu uplaćeno od Grada Opatije 04. srpnja 2017. g. iznos od 500,00 kuna pod brojem oznake primitka 4014, 27. srpnja 2017. g. iznos od 330,00 kuna pod brojem oznake primitka 4014, 02. kolovoza 2017. g. iznos od 500,00 kuna pod brojem oznake primitka 4014, 11. rujna 2017. g. iznos od 165,00 kuna pod brojem oznake primitka 4014, te 28. rujna 2017. g. iznos od 500,00 kuna pod brojem oznake primitka 4014. Brojčana oznaka primitaka Porezne uprave 4014 označava primitke po osnovi djelovanja članova skupština i nadzornih odbora trgovačkih društava, UP, UV i članova povjerenstava i odbora.

Na zahtjev Povjerenstva, Grad Opatija, zastupan po pročelnici Heleni Masarić, dostavio je očitovanje, klasa: 711-01/17-01/4, ur. broj: 2156/01-04/01-17-2 od 10. studenog 2017. g., u kojem se navodi kako dužnosnik Fernando Kirigin nakon profesionalno pretanka obnašanja dužnosti zamjenika gradonačelnika Grada Opatije obavlja dužnost člana predstavničkog tijela u kojeg je izabra, te prima naknadu plaće za vrijeme od 6 mjeseci po prestanku profesionalnog obnašanja javne dužnosti na temelju članka 90.a stavka 4. Zakon o lokalnoj i područnoj (regionalno) samoupravi, kao i naknadu za obavljanje dužnosti člana predstavničkog tijela i člana radnih tijela u koje je izabran, a koje se isplaćuju prema Odluci o naknadi i drugim primanjima vijećnika i članova radnih tijela. Uz očitovanje, dostavljena je potvrda o isplaćenom primitku, dohotku, uplaćenom doprinosu, porezu na dohodak i prirezu u 2017. g. za članstvo dužnosnika Fernanda Kirigina u predstavničkom tijelu.

Uvidom u spomenutu potvrdu utvrđeno je kako je dužnosnik Fernando Kirigin od Grada Opatije primio uplate 04. srpnja 2017. g. u iznosu od 500,00 kuna, 27. srpnja 2017. g. u iznosu od 330,00 kuna, 02. kolovoza 2017. g. u iznosu od 500,00 kuna, 11. rujna 2017. g. u iznosu od 165,00 kuna, 28. rujna 2017. g. u iznosu od 500,00 kuna, 30. listopada 2017. g. u iznosu od 665,00 kuna, te 07. studenog 2017. g. u iznosu od 495,00 kuna.

Slijedom iznesenog, utvrđeno je kako je dužnosnik nakon prestanka obnašanja dužnosti u cijelom navedenom razdoblju nastavio primati naknadu plaće nakon prestanka obnašanja javne dužnosti, koja se u smislu članka 4. stavka 1. ZSSI-a smatra plaćom dužnosnika, a primio je i dvije uplate 30. listopada 2017. g. u iznosu od 665,00 kuna i 07. studenog 2017. g. u iznosu 495,00 kuna nakon donošenja odluke o pokretanju postupka.

Člankom 90.a stavkom 1. i stavkom 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60701., 129/05., 109707., 125/08., 36/09., 150/11., 144/12., 19/13., 137/15., 123/17.) propisano je kako općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Člankom 90.a stavkom 3. Zakona propisano je da se mjerila za određivanje plaće, odnosno naknade za rad, kao i druga prava vezana za profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom, odnosno Zakonom o plaćama u lokalnoj i područnoj (regionalnoj) samoupravi. Navedenim zakonima nije propisano kako dužnosnici koji obnašaju dužnost gradonačelnika i njegova zamjenika ostvaruju pravo na dodatne prihode.

Iako članovi gradskih vijeća nisu dužnosnici u smislu odredbi članka 3. ZSSI-a, obavljanje dužnosti člana predstavničkog tijela jedinica lokalne i područne (regionalne) samouprave, u konkretnom slučaju člana Gradskog vijeća Grada Opatije, nedvojbeno predstavlja obavljanje druge javne dužnosti, stoga naknada koja načelno pripada članovima predstavničkih tijela jedinica lokalne i područne (regionalne) samouprave, za one dužnosnike koji istovremeno već primaju plaću ili naknadu po osnovi obavljanja neke javne dužnosti iz članka 3. ZSSI-a predstavlja primanje dodatne naknade za poslove obnašanja javnih dužnosti u smislu članka 7. točke d) ZSSI-a.

Dužnosnici koji nakon prestanka obnašanja dužnosti primaju naknadu plaće i staž osiguranja ne mogu istovremeno primati i naknadu za obnašanje druge javne dužnosti.

Povjerenstvo ističe kako je člankom 7. točkom d) ZSSI-a, kao jedno od zabranjenih djelovanja dužnosnika, propisano da dužnosnici ne smiju primati dodatnu naknadu za poslove obnašanja javnih dužnosti. S obzirom da je prigodne nagrade dužnosnik Fernando Kirigin primio povodom obnašanja dužnosti zamjenika gradonačelnika Grada Opatije, Povjerenstvo tumači kako navedene naknade predstavljaju dodatne naknade za poslove obnašanja javnih dužnosti, stoga je dužnosnik Fernando Kirigin primanjem istih istovremeno uz primanje plaće za obnašanja dužnosti zamjenika gradonačelnika Grada Opatije u razdoblju od 2013. g. do 2015. g., kao i primanja naknade plaće nakon prestanka obnašanja dužnosti zamjenika gradonačelnika Grada Opatije 04. srpnja 2017. g., 27. srpnja 2017. g., 02. kolovoza 2017. g., 11. rujna 2017. g. i 28. rujna 2017. g. počinio povredu članka 7. točke d) ZSSI-a.

Sukladno uputi za postupanje Ministarstva uprave od 10. lipnja 2015. g. primanje navedenih naknada u suprotnosti je i s odredbama Zakona o lokalnoj i područnoj (regionalnoj) samoupravi, kao i Zakona o plaćama u lokalnoj i područnoj (regionalnoj) samoupravi. Povjerenstvo obrazlaže kako na postojanje povrede članka 7. točke d) ZSSI-a ne utječe okolnost što je Ministarstvo uprave tek u uputi za postupanje od 10. lipnja 2015. g. dalo tumačenje po kojem dužnosnicima koji dužnost obnašaju u jedinicama lokalne i područne (regionalne) samouprave ne pripada pravo na bilo kakve dodatke na plaću, kao niti druga materijalna prava koja ostvaruju službenici i namještenici na temelju radnog odnosa, pa im tako ne pripada ni pravo na regres, božićnicu, niti dar u naravi. Naime, Povjerenstvo je u predmetnom postupku utvrdilo povredu odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog zakona. Tumačenje odredbi Zakona o lokalnoj i područnoj (regionalnoj) samoupravi i Zakona o plaćama u lokalnoj i područnoj (regionalnoj) samoupravi od strane Ministarstva uprave samo dodatno potvrđuje tumačenje Povjerenstva o nedozvoljenosti primanja navedenih naknada.

U odnosu na navode dužnosnika Fernanda Kirigina kako su dužnosnici Marina Gašparić i Ernie Gigante Dešković za vrijeme obnašanja javne dužnosti zamjenika gradonačelnika Grada Opatije također primali dodatne naknade, Povjerenstvo ističe kako je uvidom u registar dužnosnika kojeg ustrojava i vodi Povjerenstvo utvrđeno kako je dužnosnica Marina Gašparić obnašala dužnost zamjenika gradonačelnika Grada Opatije u mandatima 2009. g. – 2013. g. i 2013. g. – 2017. g., dok je dužnosnik Ernie Gigante Dešković obnašao dužnost zamjenika gradonačelnika Grada Opatije u mandatu 2009. g. – 2013. g. Kako su imenovani dužnosnici prestali obnašati javnu dužnost prije više od 12 mjeseci, a isti ne obnašaju bilo koju drugu dužnost u smislu članka 3. ZSSI-a, protiv imenovanih nije svrsishodno pokretanje postupka i utvrđivanje moguće povrede odredbi ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Uvažavajući okolnost kako je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Opatije, Povjerenstvo smatra kako u konkretnom slučaju nije svrsishodno izricanje sankcije, iako su utvrđene povrede ZSSI-a, s obzirom da izvršenje sankcije ne bi bilo moguće.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Fernardo Kirigin, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana